Wara ġimgħa ta' preparamenti llum wara nofsinhar il-kantanta Eliana Gomez Blanco se tkun qed tipparteċipa fil-finali tas-17-il edizzjoni tal-Junior Eurovision Song Contest li se tkun qed tittella' fil-Polonja. 19-il pajjiż se jkunu qed jieħdu sehem bil-kanzunetta ta' Malta, We Are More, tiġi interpretata fit-tmien pożizzjoni. Infakkrukom li l-ewwel fażi tal-votazzjoni hija miftuħa u għadkom fiċ-ċans li tivvutaw għal Malta billi tidħlu fis-sit junioreurovision.tv Segwi dan il-filmat biex tara kif għandek tivvota. Il-votazzjoni se tibqa' miftuħa sa' 3.59pm u biex il-vot ikun eleġibbli, minbarra l-vot għall-kanzunetta ta' Malta trid tivvota wkoll għal mill-inqas żewġ kanzunetti oħra. It-tieni fażi tal-votazzjoni tiftaħ għal kwarta eżatt malli tiġi nterpretata l-aħħar kanzunetta. Fil-jum tas-Sibt Eliana kienet impenjata bil-provi tal-kanzunetta li hija se tkun qed tkanta flimkien mal-parteċipanti l-oħra waqt parti mill-ftuħ ta' din il-kompetizzjoni. Il-Junior Eurovision Song Contest se jixxandar dirett fuq TVM mill-4pm 'il quddiem. Tajjeb li nsemmu li fl-istorja tal-Junior Eurovision Song Contest, Malta rebħet dan il-konkors darbtejn. L-ewwel darba kien fl-2013 permezz ta' Gaia Cauchi bil-kanzunetta The Start. Sentejn wara, fl-2015, kienet Destiny Chukunyere li rebħet il-festival bil-kanzunetta Not My Soul. U llum wara nofsinhar bla dubju li nkunu qed nagħtu l-appoġġ lil Eliana u l-kanzunetta We Are More.